**ΠΕΡΙΛΗΨΗ**

Στη σύγχρονη εκπαιδευτική πραγματικότητα, εκπαιδευτικοί και ερευνητές αναγνωρίζουν όλο και περισσότερο τη σπουδαιότητα του πλαισίου μέσα στο οποίο ασκείται η μάθηση, καθώς επίσης και την επίδραση του σχολικού κλίματος στα ακαδημαϊκά, κοινωνικά και συναισθηματικά αποτελέσματα των μαθητών. Ένα μεγάλο σύνολο ερευνητικών διαδικασιών συνδέει το θετικό σχολικό κλίμα με βελτιώσεις στη μάθηση των παιδιών και τη σχολική αποτελεσματικότητα. Το ευνοϊκό κλίμα και η κουλτούρα που διαμορφώνονται στο σχολικό περιβάλλον εξαρτώνται άμεσα από τις σχέσεις και τις στάσεις που δημιουργούνται μεταξύ του διευθυντή και του διδακτικού προσωπικού αλλά και τη σχέση που αναπτύσσεται με τους μαθητές του σχολείου (Σαΐτη & Σαΐτης, 2012). Κεντρικό ρόλο στη διαμόρφωσή του κατέχει ο διευθυντής, καθώς θεωρείται το κεντρικό πρόσωπο που είναι κατεξοχήν υπεύθυνο για την αποτελεσματική λειτουργία του σχολείου. Ο διευθυντής, ως ηγέτης της σχολικής μονάδας, δίνοντας παράλληλα ελευθερία κινήσεων στους εκπαιδευτικούς, πρέπει να δημιουργεί θετικές διαπροσωπικές σχέσεις μαζί τους, με σκοπό την αποτελεσματική λειτουργία του σχολείου (Σαΐτη & Σαΐτης,2012). Μέσα από τη δημιουργία αρμονικού σχολικού περιβάλλοντος και την ανάπτυξη συνεργατικής κουλτούρας, επιτυγχάνεται η ενδυνάμωση της εμπιστοσύνης, η ανάπτυξη της συναδελφικότητας καθώς και η καλλιέργεια του ομαδικού πνεύματος (Γουρναρόπουλος, 2007). Όταν ο υπεύθυνος για τη λειτουργία της σχολικής μονάδας διαθέτει αυτά τα σημαντικά χαρακτηριστικά, δημιουργείται θετικό κλίμα μεταξύ των μελών και δίνεται η ευκαιρία να ανταλλάξουν ιδέες, να εργαστούν από κοινού όλα τα μέλη καθιερώνοντας νοοτροπία συνεργασίας η οποία αναβαθμίζει τις ανθρώπινες σχέσεις (Hoy και Miskel, 2008) και ταυτόχρονα λειτουργεί ως καθοριστικός παράγοντας για την επίτευξη της αποτελεσματικότητας στη σχολική μονάδα.